La festa més jove de Xirivella incorpora novetats per a les penyes juvenils
22 de agost de 2024

Xirivella ha dissenyat una programació específicament per a la gent jove dins de les seues Festes Patronals en honor a la Verge de la Salut. Del 3 al 7 de setembre, el Barracó Jove, instal·lat al parc Clara Campoamor, acollirà una gran varietat d'esdeveniments pensats especialment per a persones entre 12 i 30 anys, com la primera Nit de Penyes amb una festa eivissenca, un concurs de Dj’s, un torneig de FIFA, un ral·li Tik-Tok, Humor Amarillo, rap, discomòbil, paelles…

"Involucrar als joves és clau per a la conservació de les nostres tradicions festives, però hem de fer-ho adaptant-nos als seus interessos i conjugant així tots dos aspectes de la festa. Per això enguany volem donar-li una especial importància a la creació d'aqueixes penyes juvenils que tindran una nit eivissenca i una programació especifica perquè ells també tinguen el seu espai i siguen protagonistes de les festes de Xirivella", assenyala Paqui Bartual, alcaldessa i regidora de Festes.

Per a la confecció d'aquest programa s'han tingut en consideració les aportacions del ForoJove, que el mes de març passat van presentar les seues propostes per a la programació de festes, en la confecció de les quals van participar més de 400 joves.

La programació del Barracó Jove és la següent:

\-Dimarts, 3 de setembre:

A les 22.30 hores, concurs de dj’s.

\-Dimecres, 4 de setembre:

A les 19 hores, torneig FIFA i ral·li Tik-Tok.

A les 22.30 hores, 1a Nit de Penyes. Festa eivissenca, sopar de faixa amb premi per a l'entrepà més original i discomòbil.

\-Dijous, 5 de setembre: 

A les 18 hores, Humor Amarillo. Premi per a la penya guanyadora.

\-Divendres, 6 de setembre:

A les 19 hores, campionat regional de rap freestyle BX Or.

A les 23 hores, Freestreet music amb exhibicions de dj’s, showcases, rap en directe i la final de la BX Or Xirivella Freestyle.

\-Dissabte, 7 de setembre: 

A les 20.30 hores, sopar en el Barracó Jove, bingo musical i concurs de samarretes.

A les 00 hores, discomòbil amb Dani Carrilero Dj.

A les 01 hores, campanya ‘No sigues figa’, amb polseres, còctels sense alcohol, test d'alcoholímetres, kit de supervivència nocturna i regals.